
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om udkast til Rådets afgørelse om indgåelse af aftalen mellem Den Europæiske Union og Bosnien-Hercegovina om operationelle aktiviteter, som gennemføres af Det Europæiske Agentur for Grænse- og Kystbevogtning i Bosnien-Hercegovina
(16666/2024 – C10‑0117/2025 – 2024/0305(NLE))
(Godkendelse)
Europa-Parlamentet,
–	der henviser til udkast til Rådets afgørelse (16666/2024),
–	der henviser til udkast til Rådets afgørelse om indgåelse af aftalen mellem Den Europæiske Union og Bosnien-Hercegovina om operationelle aktiviteter, som gennemføres af Det Europæiske Agentur for Grænse- og Kystbevogtning i Bosnien-Hercegovina (16665/2024),
–	der henviser til den anmodning om godkendelse, som Rådet har forelagt, jf. artikel 77, stk. 2, litra b) og d), artikel 79, stk. 2, litra c), og artikel 218, stk. 6, andet afsnit, litra a), i traktaten om Den Europæiske Unions funktionsmåde (C10‑0117/2025),
–	der henviser til forretningsordenens artikel 107, stk. 1 og 4, og artikel 117, stk. 7,
–	der henviser til henstilling fra Udvalget om Borgernes Rettigheder og Retlige og Indre Anliggender (A10‑0000/2025),
1.	godkender indgåelsen af aftalen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter og Bosnien-Hercegovinas regering og parlament.

a. Baggrund
Forslaget til Rådets afgørelse har til formål at godkende statusaftalen mellem Den Europæiske Union og Bosnien-Hercegovina om operationelle aktiviteter, som gennemføres af Det Europæiske Agentur for Grænse- og Kystbevogtning i Bosnien-Hercegovina som fastsat i forordning (EU) 2019/1896 om den europæiske grænse- og kystvagt.

En af de opgaver, som Det Europæiske Agentur for Grænse- og Kystbevogtning ("agenturet") varetager, er at samarbejde med tredjelande i forbindelse med de områder, der er omfattet af forordningen om den europæiske grænse- og kystvagt, "herunder ved en eventuel operationel indsættelse af grænseforvaltningshold i tredjelande". Agenturet kan samarbejde med de myndigheder i tredjelande, der er kompetente på områder, som er omfattet af denne forordning, og i det omfang, det er nødvendigt, for at det kan udføre sine opgaver, og kan gennemføre aktioner vedrørende integreret europæisk grænseforvaltning på et tredjelands område efter aftale med det pågældende tredjeland.

Formålet med statusaftalen er at dække alle aspekter, der er nødvendige for at gennemføre agenturets aktioner i tredjelande. I situationer, der kræver indsættelse af grænseforvaltningshold fra den europæiske grænse- og kystvagts stående korps til et tredjeland, hvor holdmedlemmerne vil udøve udøvende beføjelser, skal Unionen i henhold til artikel 73, stk. 3, i forordning (EU) 2019/1896 indgå en statusaftale med det pågældende tredjeland.

Kommissionen fremlagde i sin meddelelse COM(2021)0829, i overensstemmelse med ovennævnte forordning om den europæiske grænse- og kystvagt og som omhandlet i dens artikel 76, stk. 1, en standardstatusaftale som omhandlet i forordning (EU) 2019/1896 med specifikke bestemmelser om gennemførelse af aktioner på tredjelandes område. Statusaftalen med Bosnien-Hercegovina er baseret på den model, som Kommissionen har udarbejdet.

Kommissionen orienterede den 14. oktober 2025 ordførerne om de fremskridt, der var gjort i forhandlingerne om en statusaftale mellem Den Europæiske Union og Bosnien-Hercegovina. Myndighederne i Bosnien-Hercegovina var også til stede på mødet. Der er også planlagt et møde med Frontex' ansvarlige for grundlæggende rettigheder ("FRO") og Den Europæiske Tilsynsførende for Databeskyttelse ("EDPS") den 6. november 2025. Aftalen blev undertegnet den 11. juni 2025 i Sarajevo, Bosnien-Hercegovina.

b. Ordførerens holdning
Da migrations- og flygtningekrisen toppede i 2015, ankom hundredtusindvis af asylansøgere og migranter til Den Europæiske Union via Vestbalkan. Migrationspresset på Vestbalkanruterne var betydeligt i de følgende år, hvilket skabte pres ved EU's ydre grænser. Der har således været behov for en yderligere indsats for at kontrollere migrationsstrømmen på lovlig vis i overensstemmelse med international og europæisk lovgivning.

Ordføreren mener, at indgåelsen af formelle, retligt bindende aftaler inden for rammerne af samarbejdet med tredjelande er af afgørende betydning for at sikre gennemsigtighed, offentlig kontrol og demokratisk tilsyn med et sådant samarbejde.

Et struktureret og vedvarende samarbejde med tredjelande, navnlig Vestbalkan, er en integreret del af Europas stabilitets- og sikkerhedsområde. Det er derfor strategisk vigtigt at styrke migrations- og grænseforvaltningssamarbejdet med Bosnien-Hercegovina for at lette presset på de kroatiske grænser, der grænser op til Bosnien-Hercegovina, og dermed forhindre irregulær passage ved EU's ydre grænser samt bekæmpe grænseoverskridende kriminalitet. Et tæt samarbejde med partnerne på Vestbalkan er derfor afgørende ikke blot for at forvalte migrationsstrømmene til EU, reducere antallet af irregulære indrejser og forbedre effektiviteten af tilbagesendelsesoperationer, men også for at bekæmpe smugling af migranter og afbøde risici i forbindelse med organiseret kriminalitet.

Både Det Europæiske Agentur for Grænse- og Kystbevogtning og Bosnien-Hercegovinas føderale indenrigsministerium skal overholde bestemmelserne i forordning (EU) 2019/1896 og sikre fuld overholdelse heraf, herunder med hensyn til grundlæggende rettigheder. Under godkendelsesproceduren i Europa-Parlamentet viste de forklaringer, som Kommissionen, de relevante myndigheder i Bosnien-Hercegovina, den ansvarlige for grundlæggende rettigheder og EDPS gav om betydningen af denne statusaftale, sig at være tilfredsstillende. Statusaftalen og tilstedeværelsen af medarbejdere fra Det Europæiske Agentur for Grænse- og Kystbevogtning på Bosnien-Hercegovinas område vil bidrage til at bekæmpe irregulær migration til EU og forbedre den generelle sikkerhedssituation, samtidig med at de grundlæggende rettigheder i grænsekontrolprocesserne beskyttes fuldt ud. I betragtning af det betydelige antal personer, der rejser gennem Bosnien-Hercegovina for at nå frem til EU, vil denne aftale styrke vores støtte til partnerne på Vestbalkan med henblik på at forvalte migrationsstrømmene mere effektivt og i fuld overensstemmelse med vores europæiske standarder.

Sammenfattende mener ordføreren, at den foreslåede statusaftale er i overensstemmelse med standardstatusaftalen som fastsat i Kommissionens meddelelse om det indhold og de bestemmelser, der bør indgå i den endelige aftale.

Europa-Parlamentet anmoder i forbindelse med påbegyndelsen af gennemførelsesfasen af denne aftale om, at Det Europæiske Agentur for Grænse- og Kystbevogtning straks underretter Europa-Parlamentet om de aktiviteter, det udfører som led i gennemførelsen af statusaftalen, og minder agenturet om dets forpligtelse til at vedlægge en vurdering af samarbejdet med tredjelande i sine årsberetninger i overensstemmelse med artikel 73, stk. 8, i forordning (EU) 2019/1896.

Statusaftaler om operationelle aktiviteter, der gennemføres af Det Europæiske Agentur for Grænse- og Kystbevogtning, som allerede er indgået med Moldova, Nordmakedonien, Montenegro, Albanien og Serbien, har vist, at et tæt samarbejde med Vestbalkan giver positive resultater. 

Ordføreren anbefaler på baggrund af ovenstående, at Parlamentet godkender udkastet til Rådets afgørelse.

